अणुव्रत कार्यकर्ताओं से आह्वान, युवाओं को सार्वजनिक कामों से जोड़ें
राष्ट्रीय अणुव्रत शिविर सम्पन्न
भास्करन्यूज . राजसमंद
अणुव्रतदर्शन आधारित दो दिवसीय राष्ट्रीय अणुव्रत शिविर अणुविभा, गांधी सेवा सदन प्रांगण में हुआ। चिन्तन शिविर में अणुव्रत की चारों केंद्रीय संस्थाओं के शीर्ष पदाधिकारियों की उपस्थिति में अणुव्रत की वर्तमान संदर्भ में प्रासंगिकता, अणुव्रत जीवन शैली, केंद्रीय संस्थाओं की कार्य एकरूपता तथा अणुव्रत के रचनात्मक कदम विषयों पर चिंतन हुआ।
अखिल भारतीय अणुव्रत न्यास के प्रबंध न्यासी सम्पत नाहटा ने शिविरार्थियों को कहा कि अणुव्रत दर्शन की वर्तमान आपाधापी, बढ़ते भोगवाद के समक्ष बहुव्यापी उपयोगिता है। अणुव्रत बढ़ती हिंसा के विरुद्ध खड़ा हो सकता है यदि हम उपभोग की सीमा करें। अत्यधिक उपभोग ने हिंसा को भ्रष्टाचार, अनाचार को बढ़ावा दिया है। इन युगीन समस्याओं का समाधान है संयम, जो अणुव्रत दर्शन का मूल है। अणुव्रत शिक्षक संसद संस्थान के महामंत्री राजेश सुराणा ने कहा कि मानवीय संवेदनाओं से भरा हुआ व्यक्ति ही सही मायने में बड़ा व्यक्ति है। अणुव्रत मानवीय संवेदनाओं को जगाने का आंदोलन है। अणुव्रत प्रवक्ता डॉ. महेन्द्र कर्णावट ने कहा कि स्वार्थ और संग्रह ये दो मूल्य विकसित होते हैं तो व्यक्ति सबल बनता है और समाज दुर्बल होता है। स्वार्थ और संग्रह परायण समाज में क्रूरता और अनैतिकता का जन्म होता है। वर्तमान युग में व्यक्तिगत स्वार्थ बढ़ा है और संग्रह की मनोवृत्ति बढ़ी है जिससे मानवीय मूल्य चरमरा उठे हैं और अनैतिक मूल्यों का विस्फोट-सा हो गया है। संयम को स्वीकार कर ही हम अनैतिक मूल्यों को चुनौती दे सकते हैं। अणुव्रत महासमिति के अध्यक्ष सुरेन्द्र जैन ने अणुव्रत संगठन को मजबूत आधार देकर ही मानवीय मूल्यों की पुर्नप्रतिष्ठा को गति देना बताया।
स्वतंत्रता सेनानी डॉ.बी.एन. पांडेय ने अणुव्रत के रचनात्मक पक्ष को अधिक उजागर करने की जरूरत बताई। उन्होंने कहा कि इसके लिए आवश्यक है कि अणुव्रती कार्यकर्ता जनता के बीच में जाकर उनके दु:ख, दर्द को देख उसका निराकरण करें।
उन्होंने कहा कि बढ़ती नशाखोरी सभी समस्याओं की मूल आधार है। इसके विरुद्ध अणुव्रत के 67 वें स्थापना दिवस पर मार्च 2016 से राष्ट्रीय नशामुक्ति अभियान अणुव्रत महासमिति के तत्वावधान में प्रारंभ करने की बात कही। शिविर में नई पीढ़ी के सार्वजनिक जीवन के प्रति तेजी से घटते रुझान के प्रति भी चिन्ता व्यक्त की गई। इसके लिए विभिन्न स्थानों पर कार्यकर्ता प्रशिक्षण शिविर करने का भी निर्णय लिया गया।
अणुव्रत शिविर में चिंतन के चार शिविर हुए। जिसमें राजसमंद, दिवेर, नाथद्वारा, देवगढ़, आमेट, रीछेड़, भीलवाड़ा, पुर, आसीन्द, चितौडग़ढ़, सायरा की अणुव्रत समितियों, अणुव्रत शिक्षक संसद संस्थान के कार्यकर्ताओं की उपस्थिति रही। कार्यकर्ताओं ने अस्थिरता, आत्मविश्वास का अभाव, एक-दूसरे पर अविश्वास होने से अणुव्रत आंदोलन की गति अवरूद्ध होना बताया। अणुव्रत समिति राजसमंद के अध्यक्ष ललित बड़ोला ने स्वागत तथा समिति के मंत्री दिनेश कावडिय़ा ने संभागियों का आभार जताया। कार्यकर्ताओं ने सदनों का अवलोकन भी किया। गांधी सेवा सदन कार्यकर्ताओं का सम्मान आबिद अली ने किया।
इन्होंने की शिरकत
अणुव्रतशिविर में शीर्ष नेतृत्व से जुड़े सुरेंद्रकुमार जैन भिवानी, निर्मल एम.रांका कोयम्बटूर, सम्पतमल नाहटा दिल्ली, उत्तमचंद पगारिया कोल्हापुर, डॉ. बी.एन. पांडेय दिल्ली, डालचंद कोठारी मुम्बई, मर्यादा कोठारी जोधपुर, राजेश सुराणा सूरत, बाबूलाल दुग्गड़ दिल्ली, मीठालाल भोगर सूरत, सुरेश दक बैंगलुरु, डॉ. बी.एल.खाब्या चितौडग़ढ़, एल.एल. गांधी भीलवाड़ा, देवीलाल बैरवा पुर, कैलाश शर्मा आसींद, गणपत धर्मावत, मदन धोका राजसमंद सहित उदयपुर संभाग के अस्सी अणुव्रत कर्मियों की उपस्थिति रही।
hin_Deva mai_Deva bho_Deva hin_Deva hin_Deva hin_Deva hin_Deva hin_Deva awa_Deva bho_Deva